《大庙峡》
清代·苏廷魁

北江无缓流，十里径一折。初险试中宿，波势怒将泄。

已过太平试，涨沙积晴雪。陡立香炉峰，束江作喉舌。

狞石不受篙，篙锋猛相啮。鸿荒有遗迹，累累蜂窠缀。

长年督众力，错迕手见血。乘机一转舵，引臂百鍊铁。

深青凛习坎，昏黄遽出穴。轻舸时低昂，孤怀自超越。

前舟浈阳来，疾帆飞鸟瞥。

作者简介：（?—1878）广东高要人，字赓堂。道光十五年进士，授编修，迁御史。因灾异上疏数千言，请罢黜枢臣穆彰阿，并下罪己诏，开直谏之路。宣宗嘉其切直。迁给事中。同治初，以中外大臣荐，授河南开归陈许道，历布政使，擢河东总督。